《学士院端午贴子二十七首 皇太后阁六首》
宋代·苏辙

寿康朝谒蚤，长信燕闲多。
不有图书乐，其如昼漏何。
玉宇宜朱夏，壶冰生晚凉。
深心念行暍，清夜久焚香。
蚕宫罢采撷，暴室献朱黄。
翕呷霜纨动，阑班采缕长。
六宫无事著嬉游，百药初成及早收。
菖歜还羞十二节，椿年自占八千秋。
万寿仍萦长命缕，虚心不著赤灵符。
民间风俗疑当共，天上清高定尔无。
杨子江心泻镜龙，颇如细縠不摇风。
宫中惊奉秋天月，长照人心助至公。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。